CELEX: 32022R0580
Language: bg
Date: 2022-04-08 00:00:00
Title: Регламент (ЕС) 2022/580 на Съвета от 8 април 2022 година за изменение на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна

8.4.2022   
               
               
                  BG
               
               
                  Официален вестник на Европейския съюз
               
               
                  L 110/1
               
            
         РЕГЛАМЕНТ (ЕС) 2022/580 НА СЪВЕТА
         от 8 април 2022 година
         за изменение на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 215 от него,
         като взе предвид Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (1),
         като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
         като има предвид, че:
         
                     (1)
                  
                  
                     Регламент (ЕС) № 269/2014 (2) на Съвета относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна привежда в действие ограничителните мерки, предвидени в Решение 2014/145/ОВППС.
                  
               
                     (2)
                  
                  
                     На 8 април 2022 г. Съветът прие Решение (ОВППС) 2022/582 (3) за изменение на Решение 2014/145/ОВППС, с което въведе допълнителни възможности за дерогация от замразяването на активи и забраната за предоставяне на финансови средства и икономически ресурси на посочените лица и образувания.
                  
               
                     (3)
                  
                  
                     Тези изменения попадат в обхвата на Договора за функционирането на Европейския съюз и за тяхното прилагане е необходим нормативен акт на равнището на Съюза, по-специално с цел да се осигури еднаквото им прилагане във всички държави членки.
                  
               
                     (4)
                  
                  
                     Поради това Регламент (ЕС) № 269/2014 на Съвета следва да бъде съответно изменен.
                  
               
                     (5)
                  
                  
                     Настоящият регламент следва да влезе в сила незабавно след публикуването му, за да се гарантира, че мерките, които се съдържат в него, са ефективни
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС) № 269/2014 се изменя, както следва:
            
                        1)
                     
                     
                        В член 4, параграф 1 се добавя следната буква:
                        
                                    „д)
                                 
                                 
                                    платими по или от банкова сметка, принадлежаща на или държана от дипломатическа мисия, консулска служба или международна организация, ползваща се с имунитет в съответствие с международното право, доколкото тези плащания са предназначени за служебните цели на дипломатическата мисия, на консулската служба или на международната организация.“
                                 
                              
                  
                        2)
                     
                     
                        Член 6б се заменя със следното:
                        
                           „Член 6б
                           
                              1.   Чрез дерогация от член 2 компетентните органи на държава членка могат да разрешат освобождаването на определени замразени средства или икономически ресурси, принадлежащи на образуванията, посочени във вписванията с номера 53, 54 и 55 в раздела „Б. Образувания“ в приложение I, или достъпа на тези образувания до определени средства или икономически ресурси, при условията, които компетентните органи смятат за уместни, и след като преценят, че въпросните средства или икономически ресурси са необходими за приключването до 24 август 2022 година на операции, договори или други споразумения, включително кореспондентски банкови отношения, сключени с тези образувания преди 23 февруари 2022 година.
                           
                           
                              2.   Чрез дерогация от член 2 компетентните органи на държава членка могат да разрешат освобождаването на определени замразени средства или икономически ресурси, принадлежащи на образуванията, посочени във вписванията с номера 79, 80, 81 и 82 в приложение I, или достъпа на тези образувания до определени средства или икономически ресурси, при условията, които компетентните органи смятат за уместни, и след като преценят, че въпросните средства или икономически ресурси са необходими за приключването до 9 октомври 2022 г. на операции, договори или други споразумения, включително кореспондентски банкови отношения, сключени с тези образувания преди 8 април 2022 г.
                           
                           
                              3.   Чрез дерогация от член 2 компетентните органи на държава членка могат, при условията, които смятат за уместни, да разрешат освобождаването на определени замразени средства или икономически ресурси или достъпа до определени средства или икономически ресурси на физическо или юридическо лице, образувание или орган, посочени в приложение I, след като преценят, че:
                              
                                          а)
                                       
                                       
                                          средствата или икономическите ресурси са необходими за продажбата и прехвърлянето до 9 октомври 2022 г. на права на собственост в юридическо лице, образувание или орган, установени в Съюза, когато тези права на собственост се притежават пряко или непряко от физическо или юридическо лице, образувание или орган, посочени в приложение I; както и
                                       
                                    
                                          б)
                                       
                                       
                                          постъпленията от тази продажба или това прехвърляне остават замразени.“
                                       
                                    
                        
                     
                  
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 април 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  ОВ L 78, 17.3.2014 г., стр. 16.
         
            (2)  Регламент (ЕС) № 269/2014 на Съвета от 17 март 2014 г. относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 78, 17.3.2014 г., стр. 6).
         
            (3)  Решение (ОВППС) 2022/582 на Съвета от 8 април 2022 г. за изменение на Решение 2014/145/ОВППС относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (Вж. страница 55 от настоящия брой на Официален вестник).